b'\n_START_ARTICLE_\nBackaksen kartanon turverata\n_START_PARAGRAPH_\nBackaksen kartanon turverata oli Helsingin maalaiskunnassa Backaksen kartanon mailla sijainnut kapearaiteinen rautatie. Viiden kilometrin pituinen rata valmistui 1920 ja sit\xc3\xa4 k\xc3\xa4ytettiin turvepehkun, mudan, hiekan ja saven kuljetukseen. Turvepehkua ja mutaa kuljetettiin suolta kartanon pelloille ja hiekkaa ja savea taas kartanon omalle tiilitehtaalle joka oli perustettu 1919. Rata alkoi kartanon talouskeskuksesta ja johti Veromiehenkyl\xc3\xa4n kautta pohjoiseen nykyisen Helsinki-Vantaan lentoaseman alueelle._NEWLINE_1600-luvulla perustetun kartanon omisti Osuusliike Elanto joka oli ostanut sen 1916 Carl Ehrnroothilta. Tilan pinta-ala oli ostohetkell\xc3\xa4 683 hehtaaria josta peltoa 141 ja mets\xc3\xa4\xc3\xa4 482 hehtaaria. Oston j\xc3\xa4lkeen Elanto aloitti Backaksessa laajan kehitysohjelman jonka tarkoituksena oli muodostaa kartanosta mallitila. Backakseen rakennettiin 1920-luvulla uusi navetta, kuivaamo-puimala ja suursikala. Kasvihuoneviljely aloitettiin 1930. Sikala lopetti toimintansa 1980-luvun alussa mutta kasvihuoneviljely jatkui vuoteen 2009, jolloin Backaksen puutarhakeskus lopetettiin. Nyky\xc3\xa4\xc3\xa4n HOK-Elanto k\xc3\xa4ytt\xc3\xa4\xc3\xa4 p\xc3\xa4\xc3\xa4rakennusta ja puimalaa vuokrattavina juhlatiloina. P\xc3\xa4\xc3\xa4rakennuksessa toimii my\xc3\xb6s kes\xc3\xa4ravintola.'